Hei, denne artikkelen er over ett år gammel og kan inneholde utdatert informasjon

(Dagbladet): - Det er stor tilgang på alkohol når man spiller i band. Bransjen er lagt opp slik at man skal gå på fylla - for det er på fest du knytter kontakter. Men når man blir servert alkohol på jobb, så kan det lett gå galt, sier Kråkesølv-gitarist Kristoffer Nohr Unstad (24) til Dagbladet.

Etter Halleluja-turneen med Espen Lind, Kurt Nilsen og Askil Holm i 2006, orket ikke «Stjernekamp»-aktuelle Alejandro Fuentes bakrusen mer, og måtte tørrlegge seg i et helt år. Tre år seinere gikk Ida Maria gråtende av scenen under en konsert i Boston. Hun har seinere sagt at kollapsen skyltes at hun hadde utviklet et alkoholproblem.

Bjørn Eidsvåg fulgte opp med å si at alkohol er et stort problem i musikkbransjen.

CV Kråkesølv • Består av Fredrik William Olsen, Thomas Litangen, Petter Waldemar Nohr Unstad og Kristoffer Magnus Nohr Unstad.



• Bandet bor i Bodø.



• Vant Spellemannpris for beste popalbum i 2010.



• Gir ut musikken sin på sitt eget plateselskap.



• Takket nei til nominasjon om Statoil-stipendet på 800000 kroner under Bylarm i 2010.



• Aktuell med tredjealbumet «Alle gode ting».

- Det er en negativ trend. Store deler av musikkbransjen er for rask til å ty til alkohol som en sosial arena, sier trommeslager Thomas Litangen (22).

Nachspiel - Det er forventet at man skal være med både på fest og nachspiel. Hvis man sier nei, så er man kjip. Du blir sett på som han fyren på stranda som nekter å være med i vannet for å bade, utfyller bassist Petter Nohr Unstad (21).

Og når gutta snakker om en ukultur i musikkbransjen, mener de ikke bare blant musikere.

- Vi har opplevd at plateselskap har prøvd å overtale oss til å signere med dem mens både de og vi har vært på fylla. Jeg må si at det er lov å være i alle fall litt profesjonell når man sitter i den posisjonen som de gjør. Det endte med at en 19 år gammel Thomas (Litangen, red.anm.) havnet i krangel med en av platesjefene, sier gitarist Fredrik Olsen (24), som presiserer at de aldri har vært beruset på scenen.

- Drukket mye «Førr æ ska ut og få sprit i blodet / og æ kan godt forstå at du tror noe må ha gått til hodet på mæ / æ e ikke uenig æ», synger Petter Nohr Unstad på låta «Dårlig løgner» som er å finne på bandets nye album «Alle gode ting».

HAR ADVART: Bjørn Eidsvåg. Foto: Erling Hægeland/Dagbladet Vis mer

- Jeg har selv drukket mye når jeg har vært på turné - mer enn det kroppen har likt. Jeg er i utgangspunktet godt trent, men på ett tidspunkt ble det rett og slett ubehagelig å være inni min egen kropp. Ironisk nok måtte jeg samtidig kjempe mot lysta til å dra ut på byen og drikke, sier musikeren.

- Det har hendt at jeg har drukket bort stemmen dagen før konsert. Da har jeg fått høre det av resten av bandet. Da jeg skrev denne låta var jeg redd for å ha blitt en sånn fyr som ikke klarte å glede seg over annet enn å gå på byen - at bandlivet hadde gått til hodet på meg.

- Frykter å miste kontroll Storebroren Kristoffer Nohr Unstad har etter hvert blitt avholdsmann. Rockestjernelivet er ikke forenlig med å passe på to små sønner. Lite søvn blir det nok av uansett.

- Jeg er redd for alkohol. Det ligger en frykt for å miste kontrollen i bunn. Jeg vet hvordan jeg blir etter to øl - jeg tåler det ikke og blir ganske surrete. Pappa kom bort til meg en gang og spurte «e du sikker på at det går bra me han Petter». Han så at det var noe som foregikk, sier han.

FIKK ALKOHOLPROBLEM: Ida Maria. Foto: Lars Eivind Bones / Dagbladet Vis mer

På forrige album, Spellemann-belønte «Bomtur til jorda», jobbet Bodø-gjengen med rocknestor Øystein Greni. Denne gang har de fikset alt selv.

- Denne gangen trenger vi ikke være redd for å si at det vi har laga er jævlig bra. Vi har alle utviklet oss som musikere og låtskrivere, og vi har øvd og øvd det siste året siden vi ikke har vært ute på turné, sier lillebror Nohr Unstad.